KIRJALLINEN KYSYMYS E-2514/00 esittäjä(t): Avril Doyle (PPE-DE) neuvostolle. YK:n Irakin vastainen kauppasaarto.



Virallinen lehti nro 113 E , 18/04/2001 s. 0112 - 0113



KIRJALLINEN KYSYMYS E-2514/00 esittäjä(t): Avril Doyle (PPE-DE) neuvostolle (26. heinäkuuta 2000) Aihe: YK:n Irakin vastainen kauppasaarto Kun otetaan huomioon, että YK:n Irakin vastainen kauppasaarto ei ole lähes kymmenen vuoden aikana pystynyt pakottamaan Irakin hallitusta luopumaan joukkotuhoaseistaan, että Irakin kansa on kärsinyt kauppasaarrosta valtavasti, että se on johtanut rikosten yleistymiseen, suureen työttömyyteen, aliravitsemukseen, sairauksien leviämiseen ja infrastruktuurin hajoamiseen ja että huonosti hoidettu ja väärinkäytetty järjestelmä öljytulojen käyttämiseksi elintarvikkeiden hankitaan on paljolti epäonnistunut humanitaarisena hankkeena, voiko neuvosto arvioida kauppasaarron soveltamista kriittisesti sen tavoitteisiin nähden, ilmoittaa, pitääkö se kauppasaarron jatkamista tarpeellisena ja jos pitää, missä muodossa sekä hahmotella tulevaa Irakin-strategiaansa? Vastaus (20. marraskuuta 2000) 1. On totta, että Irakin vastaisen kauppasaarron ja öljyä ruoan vastineeksi -ohjelman tavoitteet eli Irakin hallituksen pakottaminen luopumaan joukkotuhoaseista ja Irakin kansalle aiheutuvien kohtuuttomien kärsimysten ja puutteiden välttäminen eivät ole täysin toteutuneet. Vaikka YK:n valtuuttamat asetarkastajat ovat onnistuneet purkamaan osittain Irakin joukkotuhoaseiden varastoja, Irakin hallitus ei ole tehnyt yhteistyötä YK:n ja sen erityisjärjestöjen kanssa. Vuoden 1998 lopun jälkeen ei ole ollut mahdollista tarkistaa, onko Irak noudattanut aseohjelmia koskevia päätöslauselmia. 2. Neuvosto panee toisaalta tyytyväisenä merkille, että Yhdistyneissä Kansakunnissa on perustettu työryhmä, jonka tehtävänä on laatia yleisiä suosituksia YK:n pakotteiden tehostamiseksi kohdentamalla ne tarkemmin ja välttäen tarpeettomia inhimillisiä kärsimyksiä. 3. Yhdistyneiden Kansakuntien turvallisuusneuvoston 17. joulukuuta 1999 annettu päätöslauselma 1284/99 antaa Bagdadille mahdollisuuden pakotteiden keskeyttämiseen, jos Irakin hallitus tekee täysipainoisesti yhteistyötä aseriisunnasta vastaavien tarkastajien kanssa. Pakotteet voidaan kumota vasta, kun Irak on täyttänyt turvallisuusneuvoston päätöslauselmissa esitetyt velvoitteet. Siihen saakka kauppasaarto pysyy voimassa. EU panee kokonaisuudessaan täytäntöön kaikki turvallisuusneuvoston päätöslauselmat. 4. Irakin hallituksen yhteistyö ja YK:n päätöslauselmien noudattaminen ovat välttämättömiä edellytyksiä tilanteen kohentamiseksi. Kaikki EU:n toimet toteutetaan kyseisten päätöslauselmien ja erityisesti päätöslauselman 1284 puitteissa. 5. Neuvosto on merkinnyt tiedoksi, että Yhdistyneiden Kansakuntien turvallisuusneuvosto on 8. kesäkuuta 2000 annetussa päätöslauselmassa 1302 pyytänyt YK:n pääsihteeriä nimeämään riippumattomia asiantuntijoita laatimaan yksityiskohtaisen selvityksen, joka sisältää analyysin Irakin humanitaarisesta tilanteesta ja siitä johtuvista humanitaarisista tarpeista sekä suosituksia keinoista kyseisten tarpeiden tyydyttämiseksi. 6. Neuvosto aikoo tulevina kuukausina käsitellä nykyisten päätöslauselmien puitteissa konkreettisia ehdotuksia, jotka koskevat EU:n ja Irakin yhteistyötä humanitaarisissa asioissa ja kulttuurin alalla.